MINISTERSTVO HOSPODÁRSTVA
SLOVENSKEJ REPUBLIKY
Číslo: 1690/2002-010

Materiál na rokovanie
vlády SR                                                        

Dodatok
Analýza stavu podnikateľského prostredia v SR
–––––––––––––––––––––––––––––––––––––––––––––––––––––––––––––––––––––––––––

Podnet			                         	     Obsah materiálu

na základe Plánu práce vlády SR 	1. Návrh uznesenia vlády SR
na rok 2001	2. Predkladacia správa

Predkladá:    

Ľubomír   H a r a ch
minister hospodárstva

Bratislava 2. júla 2002

Nové znenie

NÁVRH
UZNESENIE VLÁDY SLOVENSKEJ REPUBLIKY
č. 
z 
k analýza stavu podnikateľského prostredia v SR

Číslo materiálu:	1690/2002	
Predkladateľ:	minister hospodárstva	
Vláda
A.	schvaľuje
A.1.	analýzu stavu podnikateľského prostredia v SR;
B.	ukladá
ministrovi hospodárstva 
B.1.	predkladať na rokovanie vlády správu o stave podnikateľského prostredia v SR;
Termín: každoročne, do 30. septembra, počnúc rokom 2003
 
C.	zrušuje

C.1.	úlohu č. 1 z mesiaca október z uznesenia vlády SR č. 56/2001 - Plán práce vlády SR na rok 2001 ”Návrhy na odstránenie administratívnych bariér podnikania a investícií v SR”; 

C.2.	úlohu D.14. uznesenia vlády SR č. 525/2001 ”predložiť na rokovanie vlády SR návrh na zlepšenie koordinácie podpory malého a stredného podnikania s cieľom zvýšiť transparentnosť a efektívnosť vynakladania prostriedkov štátneho rozpočtu”;

C.3.	úlohu č. 3 z mesiaca marec z uznesenia vlády SR č. 47/2000 - Plán práce vlády SR na rok 2000 ”Zlepšenie právneho, regulačného a daňového rámca na podporu investícií”;

C.4.	úlohu B.7. uznesenia vlády SR č. 1154/2001 uloženú podpredsedovi vlády I. Miklošovi "v spolupráci s ministrom hospodárstva predložiť na rokovanie vlády správu o stave podnikateľského prostredia, v ktorej bude zhodnotená implementácia odporúčaní z materiálu Zlepšenie právneho, regulačného a daňového rámca na podporu investícií"

D.	odporúča
prezidentovi Združenia podnikateľov Slovenska 
predsedovi Slovenskej živnostenskej komory
prezidentovi Slovenského živnostenského zväzu
prezidentovi Združenia priemyselných zväzov SR
prezidentovi Asociácie zamestnávateľských zväzov a združení SR
predsedovi Slovenskej obchodnej a priemyselnej komory
D.1.	spolupracovať s ministrom hospodárstva pri plnení bodu  
B.1. tohto uznesenia;

Vykonajú:	minister hospodárstva SR

Na vedomie:	prezident Združenia podnikateľov Slovenska 
predseda Slovenskej živnostenskej komory
prezident Slovenského živnostenského zväzu
prezident Združenia priemyselných zväzov SR
prezident Asociácie zamestnávateľských zväzov a združení SR 
predseda Slovenskej obchodnej a priemyselnej komory

Nové znenie

Predkladacia správa

Ministerstvo hospodárstva SR v minulom roku vypracovalo rozsiahly materiál o podnikateľskom prostredí SR a o malom a strednom podnikaní a systéme jeho podpory v SR.  V novembri 2001 uvedený materiál prediskutovala Hospodárska rada vlády, ktorá odporučila pred jeho predložením do vlády materiál zostručniť a zapracovať vecné pripomienky k jeho obsahu.
Na základe uznesenia vlády číslo 1154/2001 z decembra 2001 predložilo ministerstvo hospodárstva do vlády samostatný materiál o malom a strednom podnikaní a o systéme jeho podpory “Analýza malého a stredného podnikania a návrhy na zmeny v systéme podpory malého a stredného podnikania v SR”, ktorý vláda schválila na svojom zasadnutí dňa 15. mája 2002.
Predkladaný materiál “Analýza stavu podnikateľského prostredia v SR” je nielen naplnením odporúčaní Hospodárskej rady vlády, t. j. syntézou rozsiahlych podkladových materiálov a údajov o podnikateľskom prostredí, ktoré boli zhromaždené počas prípravy prvej verzie analýzy.
Predkladaná prepracovaná verzia analýzy podnikateľského prostredia je pokusom o prvý ucelený prístup k otázkam a problémom podnikateľského prostredia.  Jeho úvodná časť obsahuje definíciu podnikateľského prostredia, ktorá v SR doposiaľ absentuje, v dôsledku čoho sú diskusie o podnikateľskom prostredí nesprávne redukované len na niektoré jeho aspekty, alebo dokonca sú deformácie podnikateľského prostredia vydávané za príklady jeho zlepšenia.
Predkladaný materiál chápe podnikateľské prostredie ako maximálne možný priestor pre slobodné podnikanie a súkromnú iniciatívu.  Postavenie a význam súkromného sektora sú preto dôležitým indikátorom, ktorým sa zaoberá samostatná kapitola materiálu.  V nasledujúcich troch kapitolách sú popísané bariéry podnikania v podobe administratívneho a finančného (daňového, odvodového a poplatkového) zaťaženia a v podobe najrôznejších regulačných zásahov.  Ďalšie dve kapitoly sú venované infraštruktúre, ktorá je pre podnikanie na Slovensku k dispozícii, a ktorá je poskytovaná prostredníctvom trhov výrobných faktorov (finančným a kapitálovým trhom, trhom práce, trhom s pôdou), prostredníctvom kľúčových trhov tovarov a služieb (telekomunikácie, energetika, doprava), ako aj prostredníctvom statkov a služieb, ktoré sú (nie vždy efektívne) financované a často (ale nie nevyhnutne) aj poskytované verejným sektorom.  Taktiež dve kapitoly sa zaoberajú  problematikou zásadného významu, ktorou je nedostatočná kvalita a predvídateľnosť legislatívy a nedostatočnej vymáhateľnosti práva.  Záverečná kapitola v stručnej podobe prezentuje návrhy na zlepšenie podnikateľského prostredia vo všetkých uvedených oblastiach.
V materiáli prezentovaný ucelený a komplexný prístup k podnikateľskému prostrediu vytvára zároveň kvalitný koncepčný rámec, ktorý je dobrým východiskom pre analytické zhodnotenie vývoja podnikateľského prostredia v SR aj v budúcnosti.  Materiál predpokladá predkladanie aktualizovanej správy o podnikateľskom prostredí v SR v pravidelných ročných intervaloch, pričom Ministerstvo hospodárstva bude gestorom jeho spracovania i predkladateľom do vlády. Správy o podnikateľskom prostredí, predkladané do vlády v budúcnosti, budú štrukturované podľa obsahu teraz predkladaného materiálu, vrátane kvantitatívnych ukazovateľov a hodnotenia kvalitatívnych zmien.

Súčasťou návrhu uznesení k materiálu "Analýza stavu podnikateľského prostredia v SR" sú aj návrhy na zrušenie neaktuálnych úloh, ktoré boli Ministerstvu hospodárstva SR uložené v priebehu roka 2000 a 2001, a ktoré Ministerstvo hospodárstva SR iniciuje na zrušenie. Vzhľadom na túto skutočnosť obsahuje Predkladacia správa aj zdôvodnenie takéhoto zámeru.

Úloha vypracovať materiál “Návrhy na odstránenie administratívnych bariér podnikania a investícií v SR” vyplýva z Plánu práce vlády SR na rok 2001. Ministerstvo hospodárstva SR pri vypracovaní materiálu spolupracovalo s Poradenským servisom pre zahraničné investície (FIAS), ktorý pôsobí pod Svetovou bankou. Konečnej príprave materiálu predchádzalo rozsiahle pripomienkové konanie a seminár k predmetnej problematike, ktorý usporiadalo Ministerstvo hospodárstva SR v júli 2001. 
Vzhľadom na skutočnosť, že Ministerstvo hospodárstva SR v rovnakom období pripravovalo i materiál “Analýza stavu podnikateľského prostredia v SR”, z hľadiska komplexnosti analýzy stavu podnikateľského prostredia a štruktúr, ktoré ho ovplyvňujú, medzi ktoré bezpochyby patria aj obmedzenia v politike priamych zahraničných investícií, MH SR pristúpilo k rozhodnutiu zahrnúť materiál “Návrhy na odstránenie administratívnych bariér podnikania a investícií v SR” a jeho implikácie do dokumentu “Analýza stavu podnikateľského prostredia v SR”.
V tejto súvislosti navrhujeme zrušiť úlohu z Plánu práce vlády SR na rok 2001 “Návrhy na odstránenie administratívnych bariér podnikania a investícií v SR”, a tento predkladáme ako súčasť materiálu “Analýza stavu podnikateľského prostredia v SR”.

Vláda Slovenskej republiky na svojom zasadnutí dňa 13. júna 2001 prerokovala materiál "Návrh východísk štátneho rozpočtu na rok 2001" a prijala k nemu uznesenie č. 525. V bode D.14. uložila ministrovi hospodárstva v spolupráci s ministrom výstavby a regionálneho rozvoja, ministrom práce, sociálnych vecí a rodiny, ministrom pôdohospodárstva, ministerkou financií a generálnym riaditeľom Národného úradu práce predložiť na rokovanie vlády návrh na zlepšenie koordinácie podpory malého a stredného podnikania s cieľom zvýšiť transparentnosť a efektívnosť vynakladania prostriedkov štátneho rozpočtu v termíne do 31. júla 2001.
Ministerstvo hospodárstva SR pri spracovaní materiálu vychádzalo aj z podkladov spolupracujúcich ministerstiev a  Národného úradu práce. Vzhľadom na to, že požadované informácie neboli zainteresovanými orgánmi predložené v predpokladaných termínoch, vznikla pri finalizácii materiálu časová tieseň a vyhodnotenie medzirezortného pripomienkového konania sa uskutočnilo až po predložení materiálu na Úrad vlády SR.
Vyhodnotenie medzirezortného pripomienkového konania bolo predložené na Úrad vlády SR až dodatočne. 
Pri prerokovaní materiálu na zasadnutí vlády SR dňa 10. októbra 2001 sa však ukázalo, že termíny plnenia niektorých úloh návrhu uznesenia vlády SR v dodatku materiálu nie sú v súlade z inými, už platnými uzneseniami vlády. Z tohto dôvodu bol materiál z rokovania vlády SR stiahnutý na prepracovanie.
Medzitým vypracovalo Ministerstvo hospodárstva Slovenskej republiky na základe Plánu práce vlády SR na rok 2001 materiál na rokovanie vlády s názvom "Analýza stavu podnikateľského prostredia v SR a Analýza vývoja malého a stredného podnikania a návrhy na zmeny v systéme podpory malého a stredného podnikania", ktorý v časti venovanej malému a strednému podnikaniu rieši o. i. problematiku zlepšenia koordinácie podpory malého a stredného podnikania s cieľom zvýšiť transparentnosť a efektívnosť vynakladania prostriedkov". Keďže materiál " Analýza vývoja malého a stredného podnikania a návrhy na zmeny v systéme podpory malého a stredného podnikania " bol schválený na rokovaní vlády SR a bolo k nemu prijaté uznesenie č. 494/2002, 
v snahe zabrániť duplicite a tvorbe identických materiálov, navrhujeme zrušiť bod D.14. uznesenia  vlády SR 
č. 525 zo dňa 13. júna 2001.

V Pláne práce vlády SR na rok 2000 uložila vláda SR ministrovi hospodárstva pripraviť materiál "Zlepšenie právneho, regulačného a daňového rámca na podporu podnikania a investícií". Materiál, vzhľadom na rozsah riešenej problematiky, bol opakovane, na základe pripomienkových konaní prepracovaný a pod gesciou podpredsedu vlády SR pre ekonomiku predložený na rokovanie Porady ekonomických ministrov (PEM) dňa 3. júla 2000. 
Porada ekonomických ministrov vo svojich záveroch k materiálu odporučila tento “rozdeliť na dve časti s tým, že jedna časť bude pozostávať z právnych a regulačných bariér a druhá časť, ktorá bude po jej dopracovaní predložená na rokovanie vlády neskôr, bude rozoberať daňové a colné otázky”.
Ministerstvo hospodárstva SR na základe záverov PEM pripravilo materiál “Zlepšenie právneho a regulačného rámca na podporu podnikania a investícií”, ktorý bol schválený na rokovaní vlády SR dňa 13. septembra 2000 a vláda SR k nemu prijala uznesenie č. 703/2000.
Druhá časť materiálu pod názvom “Zlepšenie daňového a colného rámca na podporu podnikania a investícií”, pripravenú Ministerstvom hospodárstva SR, nebola predložená do ďalšieho schvaľovacieho konania vzhľadom na skutočnosť, že Ministerstvo financií pripravilo samostatnú, rozsiahlu reformu v daňovej a colnej oblasti. Ministerstvo hospodárstva SR v rámci politiky podpory podnikania však zapracovalo niektoré z odporúčaní materiálu do zákona č. 193/2001 o podpore na zriadenie priemyselných parkov, zákona č. 565/2001 o investičných stimuloch a materiálu “Analýza stavu podnikateľského prostredia”.
Vzhľadom na uvedené i fakt, že Ministerstvo hospodárstva SR v roku 2002 predloží na rokovanie vlády SR materiál “Správa o stave podnikateľského prostredia v SR, v ktorej bude zhodnotená aj implementácia  odporúčaní z materiálu Zlepšenie právneho, regulačného a daňového rámca na podporu investícií”, považujeme úlohu  “Zlepšenie daňového a colného rámca na podporu podnikania a investícií” z Plánu práce vlády SR na rok 2000 za splnenú a časť rozoberajúcu daňový a colný rámec za prekonanú.

Uznesením vlády SR č. 1154/2001 bolo v bode B.7. uložené podpredsedovi vlády pre ekonomiku  
v spolupráci s ministrom hospodárstva predložiť na rokovanie vlády správu o stave podnikateľského prostredia, v ktorej bude zhodnotená implementácia odporúčaní z materiálu Zlepšenie právneho, regulačného a daňového rámca na podporu investícií v termíne do 31. augusta 2002. Keďže materiál "Analýza stavu podnikateľského prostredia v SR" predkladá minister hospodárstva SR na rokovanie vlády v júni 2002 a dokument analyzuje i stav podnikateľského prostredia v roku 2002, MH SR akceptovalo návrh/pripomienku kancelárie podpredsedu vlády SR pre ekonomiku - zrušiť úlohu B.7. z uznesenia vlády SR č. 1154/2001. Táto skutočnosť je premietnutá i v návrhu uznesenia k materiálu. 

Materiál nemá finančný, ekonomický, environmentálny vplyv ani vplyv na zamestnanosť.